Pus ju acsnich ju Jesús lana pꞌas alacjuni ju ixꞌamamakaꞌui ni catataju lacabarco chai catapꞌulhꞌanchalh ju lhimakꞌantacutni ju atantsꞌin.
Pus ju yuchi tavilhcaꞌ ni laich caꞌamalakachachokoyaꞌ ju lapanacni laꞌixchakaꞌan.
Chai acsni taꞌankꞌo ju lapanacni pus ju Jesús alh junta akstijun ixjunita.
Alh tꞌachiviniꞌ ju Dios va isꞌakstu.
Chai acsni tokꞌoxalh pus va isꞌakstu ixvi ju Jesús ju anch.
Pus ju barco laꞌixlacaitat ju atantsꞌin ixchaꞌanta.
Para ni na pꞌas ixlai ju un chai na ixnekꞌespꞌit ju xcan pus jantu lai ixtamalhtanai ju barco.
Para acsni ixtꞌajun tuncuntilanaꞌ pus alakꞌalh ju Jesús.
Alhtanaꞌalh laꞌixꞌucxni xcan.
Para ju ixꞌamamakaꞌui acsni talaktsꞌilh ni alhtanaꞌantachalh laꞌixꞌucxni xcan lana na tatalhanalh.
Talaclajunich:
―Ca yuchi ju macxcai un.
Chai na talactꞌasalh ni na ixtatalhanan.
Para ju Jesús lana axakꞌala.
Chani alacjuni:
―Quitꞌin.
Jantu atꞌalhanantꞌit.
Akꞌachꞌantꞌit.
Pus ju acsnich ju Pitaluꞌ xakꞌala ju Jesús chai juni:
―Quiꞌucxtin ni vasalh uxintꞌiꞌat pus yauch aqꞌuiꞌun ni acꞌanchan pakxtoknun.
Acꞌalhtanaꞌanchalh laꞌixꞌucxni xcan.
Chai ju Jesús juni:
―Asokꞌoch.
Pus ju Pitaluꞌ lana tacutlh ju lacabarco.
Alhtanalh laꞌixꞌucxni xcan ni ixꞌamputun pakxtoknuꞌ ju Jesús.
Para acsni laktsꞌilh ni na pꞌas ixtꞌajun ju un pus lana talhanalh chai ixnitajuputun lacxcan.
Pus pꞌas tꞌasalh.
Naulh:
―Quiꞌucxtin aqꞌuimakꞌalhtꞌaxtꞌuch.
Pus ju Jesús lana xtaknilh ixmacaꞌ.
Macchꞌapacha chai chani juni:
―Tis va yuchach ji lapanac ni jantuch quilhilacꞌapꞌin.
Tas ni va xaqꞌuincꞌapꞌach.
Chai acsni tatajuchokolh ju yuꞌunch ju lacabarco pus lana sek va ju un.
Pus ju acsnich ju ixtatanumanalh lacabarco talakꞌayalh.
Tajunich:
―Slivasalh ni istsꞌalhꞌat Dios.
Acsni tachaꞌalh ju lhimakꞌantacutni ju atantsꞌin ju Jesús chai ju ixꞌamamakaꞌui pus tachaꞌalh ju xalacatꞌun Genesaret.
Chai ju amachakꞌan anch acsni tamispa ju Jesús pus lana tamalakachalh chivinti tachi chun ju lakꞌachakꞌanixni ju vanin ixvi.
Pus ju lapanacni talhiminilh ju Jesús tachi chun ju takꞌankꞌanin.
Chai tatapaininilh ni laich catalakchaꞌanilh mas va lacatsꞌunin ixquilhtuꞌ ixpumpuꞌ.
Pus ju Jesús alakꞌaꞌinilh.
Chai tachi chun ju talakchaꞌanilh ju ixpumpuꞌ palaich tava.